ET Euroopa Liidu Teataja L 324/32

EFTA JÄRELEVALVEAMETI OTSUS

nr 313/05/COL,

7. detsember 2005,

millega viiekümne teist korda muudetakse riigiabi käsitlevaid menetlus- ja sisulisi eeskirju

EFTA JÄRELEVALVEAMET, (1)

VÕTTES ARVESSE Euroopa Majanduspiirkonna lepingut, (2) eriti selle artikleid 61–63 ja protokolli 26,

VÕTTES ARVESSE EFTA riikide vahelist järelevalveameti ja kohtu asutamist käsitlevat lepingut, (3) eriti selle artiklit 24, artikli 5 lõike 2 punkti b ja protokolli nr 3 I osa artiklit 1,

ARVESTADES, et järelevalve- ja kohtulepingu artikli 24 kohaselt jõustab EFTA järelevalveamet EMP lepingu riigiabi käsitlevad sätted,

ARVESTADES, et järelevalve- ja kohtulepingu artikli 5 lõike 2 punkti b kohaselt avaldab EFTA järelevalveamet teateid või suuniseid küsimuste kohta, mida EMP leping käsitleb, kui see on sätestatud kõnealuses lepingus või järelevalve- ja kohtulepingus või kui EFTA järelevalveamet seda vajalikuks peab,

MEENUTADES riigiabi käsitlevaid menetlus- ja sisulisi eeskirju, (4) mille EFTA järelevalveamet kiitis heaks 19. jaanuaril 1994, (5)

ARVESTADES, et riigiabi suuniste peatükk 17A (6) on kooskõlas lühiajalisele ekspordikrediidikindlustusele riigiabi andmise (7) ühenduse raamistiku sätetega,

ARVESTADES, et riigiabi suuniste peatüki 17A kehtivusaeg lõpeb 31. detsembril 2005,

ARVESTADES, et Euroopa Komisjon kavandab võtta 2005. aasta lõpul vastu lühiajalisele ekspordikrediidikindlustusele riigiabi andmise ühenduse raamistiku muudatused,

ARVESTADES, et EMP lepingu XV lisa lõpus oleva peatüki “ÜLDSÄTTED” II punkti kohaselt peab EFTA järelevalveamet pärast Euroopa Komisjoniga konsulteerimist vastu võtma komisjoni poolt vastu võetud õigusaktidega kooskõlas olevaid õigusakte,

ARVESTADES, et piiratud aja tõttu ei jõua amet 2005. aasta lõpuks vastu võtta riigiabi suuniste peatüki 17A samasisulist muudatust, mis vastaks muudatustele ühenduse sätetes,

ARVESTADES, et antud tingimustes ja selleks et ära hoida õigusliku vaakumi tekkimist pärast riigiabi suuniste peatüki 17A kehtivusaja lõppemist, soovib amet pikendada peatüki 17A kehtivusaega kuni 30. juunini 2006 või kuni amet võtab vastu vajalikud muudatused või lühiajalisele ekspordikrediidikindlustusele riigiabi andmise uue ühenduse raamistiku, olenevalt sellest, kumb kuupäev on varasem,

OLLES konsulteerinud Euroopa Komisjoniga,

MEENUTADES, et EFTA järelevalveamet on kõnealusel teemal konsulteerinud EFTA riikidega 11. novembril 2005 Islandile, Liechtensteinile ja Norrale saadetud kirjadega,

ON VASTU VÕTNUD KÄESOLEVA OTSUSE:

1. Lühiajalisele ekspordikrediidikindlustusele riigiabi andmise suuniste peatüki 17A lõike 4 lõigu 14 esimene lause sõnastatakse järgmiselt: “Käesolevaid eeskirju kohaldatakse 1. juunist 1998 kuni 30. juunini 2006 või kuni amet võtab vastu muudatused või lühiajalisele ekspordikrediidikindlustusele riigiabi andmise uue ühenduse raamistiku, olenevalt sellest, kumb kuupäev on varasem”.

2. EFTA riike teavitatakse käesolevast otsusest kirjaga, lisades otsuse koopia.

3. Euroopa Komisjoni teavitatakse käesolevast otsusest kooskõlas EMP lepingu protokolli nr 27 punktiga d, edastades talle otsuse koopia.

4. Käesolev otsus avaldatakse Euroopa Liidu Teataja EMP osas ja EMP kaasandes.

Brüssel, 7. detsember 2005 EFTA järelevalveameti nimel Einar M. BULL President Kurt JÄGER Kolleegiumi liige

(1) Edaspidi “amet”.

(2) Edaspidi “EMPi leping”.

(3) Edaspidi “järelevalve- ja kohtuleping”.

(4) Edaspidi “riigiabi suunised”.

(5) Algselt avaldatud EÜT L 231, 3.9.1994 EMP kaasaandes nr 32 ja viimati muudetud 30. novembri 2005. aasta otsusega. Riigiabi suuniste ajakohastatud versioon on avaldatud ameti veebisaidil www.eftasurv.int

(6) Peatükk 17A võeti uuesti vastu ameti otsusega nr 144/05/COL (ELT L 294, 10.11.2005, lk 9).

(7) Komisjoni teatis liikmesriikidele vastavalt EÜ asutamislepingu artikli 93 lõikele 1 asutamislepingu artiklite 92 ja 93 kohaldamise kohta lühiajalisele ekspordikrediidikindlustusele (EÜT C 281, 17.9.1997, lk 4), mida komisjon on muutnud 2001. (EÜT C 217, 2.8.2001, lk 2) ja 2004. aastal (ELT C 307, 11.12.2004, lk 12).